Document ID: /roh_data/filtered/fineweb-2-filterrobots_roh.jsonl.gz/10861

Amt für Raumentwicklung
Uffizi per il svilup dal territori
Ufficio per lo sviluppo del territorio
tel +41 44 387 47 <email-pii>
tel +41 81 257 23 <email-pii>
En il futur na duai la procedura betg vegnir liquidada cun numerus formulars sin palpiri – sco quai ch'ella vegn fatga oz – mabain sin via digitala. Las persunas petentas – patruns da construcziun u architectas ed architects – registreschan la dumonda da construcziun en la plattafurma d'internet dal chantun. Tut ils uffizis communals e chantunals cumpetents survegnan access al dossier digital per giuditgar da lur vart las dumondas e per prender decisiuns coordinadas.
Grazia a questa liquidaziun digitala daventa la procedura per la permissiun da construcziun bler pli simpla per tut las acturas ed ils acturs participads: Il sistem gida las persunas petentas gia a chaschun da la registraziun da las dumondas da construcziun, cun las manar tras il process, cun las porscher agid e cun emplenir automaticamain las infurmaziuns pertutgant la dumonda, ch'èn gia enconuschentas (p.ex. datas dal SIG u dal REA). Suenter pon tut ils uffizis cumpetents elavurar parallelamain la dumonda en il program d'internet u eventualmain en la software administrativa existenta, senza stuair spetgar ch'ils documents vegnian consegnads. La lavur administrativa vegn uschia reducida cleramain. La communicaziun po avair lieu en ina furma simpla e chapaivla per tuts. Ultra da quai vesan tuts – tenor lur cumpetenzas – il stadi d'elavuraziun da la procedura. Las prescripziuns da procedura na vegnan betg midadas ed er las disposiziuns dals dretgs da construcziun communals na vegnan betg pertutgadas.
Las utilisadras ed ils utilisaders principals da la plattafurma che sto vegnir sviluppada èn las persunas petentas, las redacturas ed ils redacturs dals projects (architectas ed architects, inschigneras ed inschigners), las vischnancas (autoritads da construcziun communalas) sco er ils posts spezialisads chantunals. La finamira è quella da pudair integrar la nova plattafurma cun pauca lavur e cun pitschens custs en lur pratica usitada. Perquai vali da registrar las differentas pretensiuns e modas da lavurar e da coordinar quellas cun ils process da la nova plattafurma digitala. Per ch'ils interess da questas acturas ed acturs possian vegnir integrads en il project è vegnida lantschada ina cooperaziun cumplessiva.
Plirs auters chantuns èn actualmain er vidlonder da sviluppar proceduras digitalas per la permissiun da construcziun u han gia introducì talas. Noss team da project tgira in stretg barat cun quests chantuns per pudair profitar da lur experientschas. Las plattafurmas da tecnologias d'infurmaziun ed ils moduls da software existents ch'èn sa cumprovads, duain – sche pussaivel – vegnir surpigliads ed adattads.
Il project ePPC è in element central da la strategia dad e-government dal Grischun (prioritad A = da fitg gronda impurtanza) ed è pia suttamess a las prescripziuns da quel. L'e-government gida a concepir las prestaziuns da las autoritads en moda pli simplamain applitgabla, pli transparenta e pli segira. Plinavant creescha l'e-government ina plivalur per la populaziun, per l'economia e per las autoritads e reducescha la lavur ed ils custs per liquidar las fatschentas d'autoritad per tut las parts participadas.